Deur na Nebula Nege is ’n wetenskapsfiksie verhaal. Die boek is geskryf deur François P. Verster en in 2014 deur Thompson Boekdrukkery gepubliseer. In “Deur na Nebula Nege” word ‘n verhaal vertel van verraad in talle gedaantes, van magslus, moordlus, van eksotiese planete en bisarre wesens, maar ook van liefde en heldhaftigheid wat afspeel in die nabye toekoms. Die vreemde plekke en karakters ten spyt, is daar heelwat tonele wat skrikwekkend bekend klink. Die post-apokaliptiese aarde is bykans vernietig weens die mens se hebsug en geneigdheid tot geweld, maar daar is ‘n uitweg. Die genialiteit van die enigmatiese Professor Kitakilus skyn die oplossing te bied, maar wie is die man werklik en wat wag op die mensdom in die parallelle heelal bekend as Nebula Nege waar veral op drie planete ’n hele menagerie kreature op mekaar jag maak? Die titel verwys na die parallelle heelal waarheen aardbewoners reis met ‘n toestel bekend as ‘n Transitor. Sekere tonele speel af op die grootliks verwoeste aarde en ander op die planete Terraduo, Genumo en Aerani, wat heelwat verskil in omtrek, topgrafie, plantegroei en bewoners.